
Zajedno #Možemo bolje!


Svakodnevnica građana i građanki Bosne i Hercegovine sve je zahtjevnija, obilježena stalnim nastojanjima da se odgovori na izazove koje donose ekonomska nesigurnost, političke podjele, složeno historijsko naslijeđe i izražene društvene nejednakosti. Ipak, težnja ka kvalitetnijoj i pravednijoj budućnosti duboko je ukorijenjena u svima nama. Ta budućnost koju zajednički gradimo ne ogleda se isključivo u ekonomskom napretku ili institucionalnim reformama, već i u snažnim odnosima solidarnosti i povjerenja koje razvijamo unutar i među naših zajednica. 

Uvjereni smo da upravo zajednice koje njeguju lokalna partnerstva i aktivno osnažuju angažovane građane i građanke nude održiv odgovor na ove izazove. U temelju takvih zajednica nalaze se međusobno poštovanje, razumijevanje i povjerenje. Brojni primjeri pokazuju da u trenucima krize građani i građanke staju jedni uz druge i pružaju međusobnu podršku, kako na lokalnom nivou, tako i šire. Takva praksa ne dolazi samo iz institucija lokalne vlasti, već i od samih građana i građanki koji prepoznaju važnost zajedničkog djelovanja.

Istom snagom i predanošću potrebno je raditi na jačanju mira i društvene povezanosti. Naša posvećenost miru ne smije ostati na riječima, već se mora potvrđivati kroz konkretne inicijative i svakodnevne prakse. Kroz zajedničke aktivnosti, unapređenje javnih prostora, razmjenu znanja i pozitivnih iskustava, saradnju na projektima, dijeljenje resursa, kulturne susrete i stvaranje otvorenih prostora za dijalog, radit ćemo na prevazilaženju podjela i graditi inkluzivnije i kohezivnije društvo.

Ipak, pojedinačni napori nisu dovoljni. Dugoročna stabilnost i napredak zahtijevaju dosljedno njegovanje kulture dijaloga i jačanje osjećaja pripadnosti na lokalnom nivou. Posebnu pažnju treba usmjeriti na uključivanje društveno osjetljivih grupa, naročito nacionalnih manjina, povratnika te izbjeglih i raseljenih lica, kao i na razvoj strateških partnerstava koja doprinose toj inkluziji. Kao predstavnici/e lokalnih zajednica, preuzimamo odgovornost da aktivno podržavamo i razvijamo ove procese kroz konkretne mjere i inicijative u našim sredinama.

Trajno održivi mir i međusobno povjerenje mogu se ostvariti samo kroz zajedničku odgovornost svih, institucija vlasti, organizacija civilnog društva, međunarodnih aktera i samih građana i građanki. Saradnja između civilnog sektora i lokalnih vlasti ključna je kako bi se potrebe čule i uvažile, te kako bi se na izazove u izgradnji povjerenja i društvene kohezije odgovaralo pravovremeno i planski.

U javnom i medijskom prostoru potrebno je više prostora dati pozitivnim pričama o solidarnosti i zajedništvu koje nas svakodnevno okružuju, dok politički diskurs treba jasno i hrabro staviti u fokus jednakost i dostojanstvo svakog građanina i građanke, nudeći jasnu viziju bolje budućnosti.

Zajedno #MožemoBolje, stoga ćemo u našim lokalnim zajednicama aktivno raditi na izgradnji povjerenja, jednakosti i sigurnosti za sve građane i građanke.

Ovaj tekst je zajednička poruka partnerskih zajednica uključenih u projekat „Jačanje povjerenja i kohezije u zajednicama  u Bosni i Hercegovini – MOŽEMO BOLJE“: Bosanski Petrovac, Prnjavor, Gradiška, Jajce, Vareš, Žepče, Doboj, Čelić, Sapna, Lopare, Teočak, Zvornik, Tešanj, Teslić, Jablanica, Prozor-Rama, Glamoč, Kalesija, Gornji Vakuf – Uskoplje, Ugljevik, Maglaj, Vukosavlje, Travnik, Novi Travnik i Goražde

